KOMISIJAS REGULA (ES) 2022/2388

(2022. gada 7. decembris),

ar ko attiecībā uz perfluoralkilvielu maksimāli pieļaujamo koncentrāciju noteiktos pārtikas produktos groza Regulu (EK) Nr. 1881/2006

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Regulu (EEK) Nr. 315/93 (1993. gada 8. februāris), ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,

tā kā:

(1) Komisijas Regula (EK) Nr. 1881/2006 (2) nosaka konkrētu piesārņotāju maksimāli pieļaujamo koncentrāciju pārtikas produktos.

(2) Perfluoroktānsulfoskābe (PFOS), perfluoroktānskābe (PFOA), perfluornonānskābe (PFNA) un perfluorheksānsulfoskābe (PFHxS) ir perfluoralkilvielas, ko izmanto vai izmantoja dažādiem komerciāliem un rūpnieciskiem mērķiem. To plašā izmantošana un noturība vidē ir radījusi plašu vides piesārņojumu. Pārtika ar šīm vielām galvenokārt tiek piesārņota tad, kad ūdens un sauszemes pārtikas ķēdēs noris bioakumulācija, un perfluoralkilvielas galvenokārt tiek uzņemtas ar uzturu. Tomēr cilvēka eksponētību perfluoralkilvielām var veicināt arī šādas vielas saturošu pārtikas kontaktmateriālu izmantošana.

(3) Eiropas Pārtikas nekaitīguma iestāde (“Iestāde”) 2020. gada 9. jūlijā pieņēma atzinumu par risku cilvēka veselībai, kas saistīts ar perfluoralkilvielu klātbūtni pārtikā (3). Tā secināja, ka PFOS, PFOA, PFNA un PFHxS var nelabvēlīgi ietekmēt attīstību un kopējo holesterīnu, aknas, imūnsistēmu un dzimšanas svaru. Iestāde uzskatīja, ka minētās vielas visbūtiskāk ietekmē imūnsistēmu, un noteica, ka PFOS, PFOA, PFNA un PFHxS summa nedrīkst pārsniegt šo vielu kopējo pieļaujamo devu – 4,4 ng/kg ķermeņa svara nedēļā; šāds rādītājs aizsargā arī pret pārējo ietekmi, ko rada minētās vielas. Tā secināja, ka daļa Eiropas iedzīvotāju ir pakļauti tādai šo vielu eksponētībai, kas pārsniedz pieļaujamo nedēļas devu, un tas rada bažas.

(4) Tāpēc, lai nodrošinātu augstu cilvēka veselības aizsardzības līmeni, būtu jānosaka šo vielu maksimāli pieļaujamā koncentrācija pārtikā.

(5) Būtu jāparedz pietiekami ilgs laiks, lai pārtikas apritē iesaistītie tirgus dalībnieki varētu pielāgoties šajā regulā noteiktajai maksimāli pieļaujamajai koncentrācijai.

(6) Dažus pārtikas produktus var uzglabāt ilgi, tāpēc būtu jānosaka, ka pārtikas produkti, kas likumīgi laisti tirgū pirms šīs regulas piemērošanas dienas, drīkst palikt tirgū.

(7) Tāpēc Regula (EK) Nr. 1881/2006 būtu attiecīgi jāgroza.

(8) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1881/2006 pielikumu groza saskaņā ar šīs regulas pielikumu.

2. pants Pielikumā norādītie pārtikas produkti, kas likumīgi laisti tirgū pirms 2023. gada 1. janvāra, drīkst palikt tirgū, līdz beidzas to minimālais derīguma vai izlietošanas termiņš.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 1. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 7. decembrī Komisijas vārdā – priekšsēdētāja Ursula VON DER LEYEN

(1) OV L 37, 13.2.1993., 1. lpp.

(2) Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).

(3) EFSA Zinātnes ekspertu grupa pārtikas aprites piesārņotāju jautājumos (CONTAM) “Scientific opinion on the risk to human health related to the presence of perfluoroalkyl substances in food”. EFSA Journal 2020; 18(9):6223, https://efsa.onlinelibrary.wiley.com/doi/full/10.2903/j.efsa.2020,6223.